ཕྱོགས་གཞན་ནས་བསམས་ན།སྐབས་དེར་རྒྱའི་ཆོས་པས་རང་ལུས་མེར་སྲེག་གི་ངོ་རྒོལ་དང་།ཁོང་གི་ཕྱོགས་གཏོགས་ཀྱིས་གཞན་སྡེ་ཡོངས་རྫོགས་ཀྱང་གསོད་རྒྱུ་ཡིན་ཞེས་འཇིགས་སྐུལ་བྱ་ཡུལ་ཆོས་རྒྱལ་ཁྲི་སྲོང་ལྡེ་བཙན་ལ་ཆ་བཞག་ན།ཁོང་གིས་གནད་དོན་དེ་གལ་ཆེན་དུ་བརྩིས་ནས་ལམ་སང་བྱ་ཐབས་སྣ་ཚོགས་སྤྱད་པར་མ་ཟད།རྩོད་པ་ཆོས་ཕྱོགས་སུ་ཞི་ཆེད་དུ།གཙོ་བོ་རྒྱའི་ཧྭ་ཤང་གི་རིང་ལུགས་འཛིན་པ་དང་།རྒྱ་གར་པཎ་གྲུབ་ཀྱི་རིང་ལུགས་འཛིན་པ་གཉིས་ཕན་ཚུན་རིགས་པ་དང་རྒྱུ་མཚན་གྱི་ཐོག་ནས་བགྲོ་གླེང་བྱེད་དུ་བཅུག་སྟེ།དཀྱེལ་ཡངས་བསམ་ཤེས་དང་གྲོས་མོལ་གྱི་ལམ་ནས་རྙོག་གྲ་ཆེན་པོ་དེ་ཡོངས་སུ་ཞི་འཇམ་དུ་བཏང་ཡོད།ཚད་གཞི་དེའི་ཐོག་ནས་བལྟས་ན།ད་ལྟའི་དུས་རབས་ཉེར་གཅིག་པའི་ནང་སྟོབས་ཆེན་དང་ཡར་ཐོན་དུ་རློམ་པའི་རྒྱལ་ཁབ་དང་སྲིད་གཞུང་ལ་ལས་རང་ལུས་མེར་བསྲེགས་ཀྱིས་ངོ་རྒོལ་བྱེད་མཁན་ཚོར་འཛིན་པའི་སྲིད་བྱུས་དེ།ཧ་ཅང་རྗེས་ལུས་དང་ཧ་ཅང་ནུས་མེད་ཡིན་པ་ནི།དུས་རབས་ཉེར་གཅིག་པ་དང་དུས་རབས་བརྒྱད་པའི་བར་ལོ་གྲངས་ག་ཚོད་ཀྱི་ཁྱད་པར་ཡོད་པ་དེས་མཚོན་ནུས་པ་ཞིག་རེད།།།།